Este pentru prima dată când constructorul de la Mioveni prezintă o maşină înainte de lansarea oficială. Ocazia a fost şi ea una specială. Compania este partener la festivalul George Enescu şi a asigurat transportul unei vedete, John Malkovich, invitat la festival. Starul a fost primul pasager al noului model şi a putut vedea îmbunătăţirile faţă de Dusterul lansat acum 3 ani.

La exterior maşina pare mai robustă, iar în interior, bordul este complet nou. Nu în ultimul rând, noul model vine cu senzori de parcare şi este disponibil şi cu un motor pe benzină de 125 de cai putere. Preţurile vor fi comparabile cu cele ale vechiului Duster: între 11.000 şi 17.000 de euro.